**Genudbud af FLIS**

**Opsummering af teknisk dialog på leverandørmøderne marts 2016**

# **Opsummering**

I uge 10 og 11 afholdte KOMBIT tekniske dialogmøder med interesserede leverandører omkring genudbuddet af FLIS. Dette anonymiserede resumé har til hensigt at fremlægge en sammenfatning af de kommentarer, der i perioden blev fremlagt af leverandørerne.

Der blev afholdt i alt seks møder med følgende leverandører: KMD, Netcompany, Microsoft, IBM, Fujitsu og Affecto. KOMBIT offentliggjorde forud for møderne det dokumentationsreview Lakeside har udarbejdet. KOMBIT havde ligeledes stillet leverandørerne en række spørgsmål til udbudsmaterialet.

Dialogmøderne havde til hensigt at skabe inspiration og viden omkring forretningsmæssige og tekniske muligheder og udfordringer i forbindelse med udbuddet, samt at klarlægge eventuelle adgangsbarrierer og identificere eventuelle uhensigtsmæssigheder i det offentliggjorte materiale.

KOMBIT tog udgangspunkt i nedenstående spørgerammen fra bilag 1 på alle møderne. KOMBIT modtog i løbet af leverandørdialogen kommentarer, der alle vil blive overvejet i forhold til det kommende udbudsmateriale. Nogle af de mest tværgående kommentarer og vigtigste pointer er gengivet herunder.

# **Dialog med leverandørerne**

## **Overordnede kommentarer**

Dialogmøderne startede med KOMBITs orientering omkring den nye strategi for FLIS og hvor KOMBIT ser FLIS bevæge sig hen i forbindelse med genudbuddet. Præsentationen ses i nyheden på hjemmesiden. Derudover blev det præciseret at gennemførelse af genudbuddet fortsat er forudsat af kommunal tilslutning til FLIS.

KOMBIT orienterede om, at genudbuddet af FLIS stadig er i sin indledende fase, hvorfor leverandørernes evt. konkrete spørgsmål om specifikke temaer, som måtte opstå undervejs i dialogen, i videst muligt omfang vil blive forsøgt besvaret under hensyntagen til, at projektet stadig er ved at afklare scope.

Leverandørerne var generelt opmærksomme på, at krav og evalueringskriterier skulle laves således at, den nuværende leverandør ikke favoriseres.

## **Kommentarer omkring forretningsmæssige aspekter**

Et par leverandører nævnte krigsreglen som et fordyrende element. Hvis udgangspunktet er, at data skal placeres i Danmark, bliver omkostningerne til datalagring høje. Hvis det bliver muligt at opmærke data på en sådan måde, at personfølsomme data forbliver i Danmark, mens ikke-personfølsomme data kan placeres uden for Danmark, bliver omkostningerne væsentligt lavere. Men et sådan arbejde vil kræve en grundig opmærkning af data.

Der var et fokus på, hvordan datakvalitet i FLIS kan sikres med leverandørens hjælp. Det er dog vigtigt at holde sig for øje, at kommunernes registreringspraksis ikke er et emne i forbindelse med genudbuddet.

## **Kommentarer omkring tekniske aspekter**

Der blev talt om teknologivalg i forhold til den nuværende løsning og her er forventningen at leverandørerne fritstilles i forhold til dette valg. Der vil i stedet blive stillet krav til løsningens performance.

Nogle leverandører ser det som en mulighed at fortsætte med den nuværende løsning, mens andre forventer at lave ændringer i det tekniske setup.

Flere leverandører var interesserede i, hvornår de nye krav til FLIS vil blive aktiveret. KOMBIT har ikke lagt sig fast på en transitionsperiode, men forventer, at der leveres en ny release af FLIS senest 1 år efter kontraktunderskrift.

Da der er flere ting i genudbuddet, der fortsat er usikre overvejer KOMBIT, hvor disse usikre krav bedst defineres i udbudsmaterialet. KOMBIT vil forsøge at fastsatte flest mulige krav, men der vil være usikkerheder i forhold til kommende videreudvikling.

# **Bilag 1: Spørgsmål fra KOMBIT**

**Erfaringer, læringspunkter og barrier**

1. Har leverandøren erfaring med udvikling og vedligeholdelse af større BI systemer? Angiv gerne eksempler

2. Hvilke muligheder ser leverandøren i et genudbud af FLIS, og hvad skal KOMBIT sikre i forbindelse med et genudbud?

3. Er der barrierer for, at leverandøren ønsker at afgive et tilbud i forbindelse med det forestående genudbud? I så fald, hvilke?

**Pris**

4. Er der elementer i det offentliggjorte materiale samt KOMBITs standard driftskontrakt, der af leverandøren vurderes at være unødvendigt fordyrende elementer?

**Transition**

5. Hvordan ser leverandørens forventede tidsplan for transition ud?

6. Hvilke udfordringer ser leverandøren i forbindelse med transition fra den nuværende løsning?

7. Størstedelen af rapporteringsfunktionerne i FLIS’ præsentationslag udfases primo 2018 (se slide fra leverandørmøde 21/1-16) og vil således skulle understøttes af leverandøren i kort tid efter transitionen. Ser leverandøren barrierer i denne tidsplan?

8. Den resterende administrationsportal skal fortsat kunne afvikle Dataanalyse- og Kontrolrapporter til datavalidering fra FLIS-data. Hvilke muligheder ser leverandøren for at udskifte den tekniske platform for portalen?

9. Ser leverandøren et potentiale for at videreføre de nuværende rapporteringsfunktioner som en selvstændig kommerciel løsning?

**Udbud**

10. Kan KOMBITs standardkontrakt anvendes til genudbud af FLIS eller kan der med fordel laves ændringer? Besvares kun såfremt leverandøren kender KOMBITs standardkontrakt.

11. Er der input til KOMBITs udbudsform i forbindelse med genudbuddet af FLIS?

**Løsning**

12. Hvilke muligheder og barrierer ser leverandøren for flere dataområder og services i FLIS?

13. I den nuværende løsning oprettes nye nøgletal af leverandøren. Hvilke muligheder ser leverandøren for at opsætning og vedligehold af nøgletal kan foretages af KOMBIT/KL?

14. Vil en udskiftning af det nuværende tekniske set up på FLIS kunne give KOMBIT en bedre TCO end at bevare det eksisterende?

15. Ser leverandøren muligheder for at imødekomme ønsket om hurtigere beregning og levering af data med det nuværende tekniske set up eller med et alternativ.

**Drift**

16. Ser leverandøren muligheder for effektivisering af FLIS løsningens drift?

17. Er der licensmæssige udfordringer ved den nuværende løsning (med udgangspunkt i dokumentet ” O0400 - Teknisk Infrastruktur Beskrivelse”)?

18. Med afsæt i KOMBITs standard driftskontrakt, hvordan ser leverandøren behovet for servicedesk og måleperioder? Besvares kun såfremt leverandøren kender KOMBITs standardkontrakt.

19. FLIS modtager data fra et stigende antal datakilder og får stadigt flere dataområder, hvilket resulterer i en skærpet risikoprofil. Kan leverandøren pege på redskaber og procedurer, der sikrer en hurtig og stabil drift, med den ønskede kvalitet og minimale manuelle processer.